Jau na poss betg metter Alcacyl en ils paunins

Da Rafael Camenisch

La pasternaria sa chatta a l'entschatta dal vitg da Vella. Cuschnaus nun è lunsch davent. Logic pia che blera glieud vegn tar Solèr la sonda per cumprar insatge per la fom. "La gronda part da la glieud cumpra paunins e crutschets". Pelvair fan e vendan Solèr e ses set lavurers la fin d'emna da l'open air 4000 paunins e crutschets. Ma meds magics encunter mal il chau u il sa sentir mal dals clients na datti betg en ils products dal pasterner: "Jau na poss strusch metter Alcacyl en il paun" .

Ina lunga tradiziun
La pasternaria Solèr ha ina lunga tradiziun a Vella. Martin Solèr è gia la terza generaziun che maina quest manaschi. Ses tat ha fundà la pasternaria 1913. Avant 41 onn alura ha Martin surpiglià l'affar da ses bab. Avant aveva el fatg l'emprendissadi sco pasterner e pastizier a Pfäffikon en il chantun Schwyz.
Da la qualitad dals products da Solèr nun èn be ils visitaders da l'open air intgantads. Avant dus onns ha ses paun cun paira survegnì sco sulet la medaglia d'aur da "Capricorn" che ha fatg ina retschertga per la Banca chantunala, sco Solèr di e mussa betg senza luschezza la rangaziun.

"Il detg haudri"
Sa legra il maister dal paun - che furnescha dal reminent er l'open air sez cun paun - sin la fin d'emna dals 25 da fanadur? Quai saja mintga giada il detg haudri. "Ma cler, blera lavur ha era avantatgs." Il venderdi lavuran el e ses set lavurers tut la notg. "La sonda vom jau alura a las otg a letg. Per ir ad open air sun jau memia stanchel." Cun ils visitaders da l'open air n'ha el mai gì problems. I na restia betg peda da discutar cun la glieud quella fin d'emna, ma ils clients sajan adina galants.